钦定古今图书集成/明伦汇编/氏族典/第214卷 > 何稠
## 钦定古今图书集成/明伦汇编/氏族典/第214卷 > 何稠

按《隋书何稠传》：“稠字桂林，国子祭酒妥之兄子也。父
通，善斲玉。稠性绝巧，有智思，用意精微。年十馀岁，遇
江陵陷，随妥入长安。仕周，御饰下士。及高祖为丞相，
召补参军，兼掌细作署。开皇初，授都督，累迁御府监，
历太府丞，加员外散骑侍郎。开皇末，桂州俚李光仕
聚众为乱，诏稠召募讨之，遣使谕降，以勋授开府。仁”
寿初，文献皇后崩，与宇文恺参典山陵制度。稠性少
言，善候上旨，由是渐见亲昵。拜太府卿。后三岁，兼领
少府监。辽东之役，摄右屯卫将军，加金紫光禄大夫。
明年，摄左屯卫将军。十二年，加右光禄大夫。从幸江
都，遇宇文化及作乱，以为工部尚书。化及败，陷于窦
建德，建德复以为工部尚书、舒国公。建德败，归于大
唐，授将作小匠，卒。